Matriek sterf week ná Limpopo-ongelukKayla Smith het Saterdag aan haar beserings in die hospitaal beswyk. (Foto: Facebook) Kayla Smith (18) van Polokwane in Limpopo het net meer as ’n week nadat sy, haar halfsuster, Zaskia da Silva, en ’n bekende plaaslike makelaar, Charles van der Walt, in ’n ongeluk buite Polokwane betrokke was, in die hospitaal aan haar beserings beswyk. Dié gru-ongeluk het die lewe van Da Silva én Van der Walt geëis. ’n Gebroke Liza Venter, Kayla se ma, het Sondagoggend aan Maroela Media gesê haar dogter is Saterdag in die Netcare Pholoso-hospitaal in Polokwane dood. Kayla is ná die ongeluk in ’n kritieke toestand in dié hospitaal opgeneem waar sy die afgelope week meestal onder verdowing gehou is. Medelye stroom sedertdien in. “Kayla, jy het nie die stryd verloor nie. Jy het hom voltooi. Nou dans jy saam met Jesus op die ritme van sy hartklop. Ons sal jou mis totdat ons mekaar weer sien,” lui ’n inskrywing van Hoërskool Pietersburg. Kayla was ’n matriekleerder aan dié skool. Venter het vanoggend almal bedank wat haar dogter die afgelope week in gebed opgedra het. Maroela Media het vroeër berig Kayla en Da Silva (29) was verlede Vrydag saam met Van der Walt (52) in sy motor op pad terug van Haenertsburg na Polokwane toe die ongeluk op die R71 plaasgevind het. Dit is nie seker hoekom hulle saam in die voertuig was of van waar hulle op pad was nie. Van der Walt het glo beheer oor die motor verloor, waarna dit die pad verlaat, gerol en ’n boom getref het. Die motor het sowat 25 m van die boom tot stilstand gekom en aan die brand geslaan. Daar was nie ander voertuie in die ongeluk betrokke nie. Van der Walt en Da Silva is op die toneel dood verklaar. By paramedici se aankoms op die toneel het hulle Da Silva nog in die brandende motor aangetref en uit die voertuig gered. Sy het egter later weens haar beserings beswyk.